KIRJALLINEN KYSYMYS E-1441/00 esittäjä(t): Concepció Ferrer (PPE-DE) komissiolle. Geenimuunneltujen puuvillansiementen tuonti.



Virallinen lehti nro 089 E , 20/03/2001 s. 0044 - 0045



KIRJALLINEN KYSYMYS E-1441/00 esittäjä(t): Concepció Ferrer (PPE-DE) komissiolle (10. toukokuuta 2000) Aihe: Geenimuunneltujen puuvillansiementen tuonti Greenpeace-järjestön 29. maaliskuuta 2000 antamien tietojen mukaan Espanja tuo maahan geenimuunneltuja puuvillansiemeniä. Kreikan ja Italian epäillään tekevän samoin. Mihin toimiin komissio aikoo ryhtyä tässä asiassa? Mitä valvontamekanismeja Euroopan yhteisöllä on käytössään estämään tällaisten EU:ssa kiellettyjen siementen pääsy EU:n alueelle? David Byrnen komission puolesta antama vastaus (30. kesäkuuta 2000) Kreikan viranomaiset ovat ilmoittaneet komissiolle sellaisten muiden kuin geenimuunneltujen puuvillansiemenlaatujen tuonnista, joiden mukana saattaa olla geenimuunneltuja puuvillansiemeniä. Komissio ei ole saanut vastaavaa ilmoitusta Espanjalta tai Italialta. Geenimuunnelluille puuvillalaaduille ei ole myönnetty lupaa markkinoille saattamiseksi yhteisössä geneettisesti muunnettujen organismien tarkoituksellisesta levittämisestä ympäristöön 23 päivänä huhtikuuta 1990 annetun direktiivin 90/220/ETY(1) osan C mukaan. Sääntelykomitealle on esitetty kaksi hakemusta, jotka koskevat tuhohyönteisiä ja kasvinsuojeluaineita kestävän puuvillan saattamista markkinoille, mutta niihin ei suhtauduttu myönteisesti. Nykyisen yhteisön lainsäädännön mukaan sellaisten siementen saattaminen markkinoille, maahantuonti mukaan luettuna, jotka ovat tai sisältävät sellaista materiaalia, jota ei ole hyväksytty yhteisössä neuvoston direktiivin 90/220/ETY mukaisesti tai vastaavien tuotekohtaisten yhteisön sääntöjen ja määräysten mukaisesti, on kiellettyä. Tämä koskee myös perinteisiä siemeneriä, jota sisältävät sellaista geneettisesti muunnettua organismia, jota ei ole hyväksytty. Komissiolla on tarkoituksena ottaa käyttöön yhteisön nykyisen siemeniä koskevan lainsäädännön mukaisesti standardit, jotka koskevat geneettisesti muunnettujen siementen satunnaista mukanaoloa sekä siemeniä koskevia erityisiä pakkausmerkintävaatimuksia geneettisesti muunnettujen materiaalien osalta (komission valkoinen kirja elintarvikkeiden turvallisuudesta(2), liite, kohta 77). Tämän tarkoitus on taata, että standardeja ja pakkausmerkintöjä koskevat vaatimukset sisällytetään yhteisössä tuotetuille siemenille laadittuun viralliseen siementen tarkastamista koskevaan menettelyyn. Samat toimenpiteet sisällytetään myös siementen vastaavuusjärjestelmään, joka koskee yhteisöön tuotavia siemeniä koskevia vaatimuksia. Koska jäsenvaltiot ovat velvollisia arvioimaan yleisesti yhteensopivuutta yhteisön lainsäädännön kanssa, niiden on siihen asti arvioitava yhteisössä hyväksymättömän geneettisesti muunnetun organismin mahdollisen mukanaolon riski ja tapauksessa, jossa epäilykset heräävät, suoritettava asianmukaiset tarkastukset virheellisten erien jäljittämiseksi ja niiden markkinoille saattamisen ja käyttämisen estämiseksi. Asiaa koskevien yhteisön määräysten mukaisten pakollisten tarkastusten lisäksi jäsenvaltiot voivat yksipuolisesti ottaa käyttöön mitä tahansa muita tarkastuksia sen varmistamiseksi, että yhteisön lainsäädäntöä sovelletaan kolmansista maista tapahtuvaan tuontiin ja ne voivat toteuttaa tarvittavat toimenpiteet tapauksissa, joissa todetaan, että yhteisön lainsäädäntöä on rikottu. (1) EYVL L 117, 8.5.1990. (2) KOM(1999) 719 lopullinen.